google/wiki40b huggingface dataset:
Heraklidene (Evripides)

Bakgrunn

Kong Eurysthevs var ansvarlig for mange av Herakles’ problemer. For å forhindre Herakles’ barn i å hevne seg på ham forsøkte han å drepe dem. De flyktet under beskyttelse av Iolaos, Herakles' nære venn og nevø og endte i Athen.

Handling

Første scene er ved alteret til Zevs-templet i Athen. Kopreos, kong Eurysthevs’ herold, forsøker å gripe Herakles’ barn som er sammen med Iolaos, Herkules’ venn og nevø. Kong Demofon av Athen, sønn av Thesevs, erklærer at Iolaos og barna står under hans beskyttelse, mens Kopreos truer med å komme tilbake med en hær. Demofon er forberedt på å beskytte barna militært mot Eurysthevs’ hær, men han konsulterer oraklene og får da vite at athenerne bare vil seire dersom de ofrer en kvinne av høy byrd til Persefone som er herskerinnen i underverdenen (Hades). Demofon sier til Iolaos at han gjerne vil hjelpe, men han vil ikke ofre sitt eget barn eller tvinge andre athenere til å gjøre det. Iolaos innser at han må forlate Athen og flykte på nytt med barna.
Når Herkules’ datter Makaria, som er et av barna som trues, får høre om oraklets spådom tilbyr hun seg å la seg ofre for å redde sine søsken og for å sikre Athens seier over Eurysthevs. Samtidig kommer Hyllos med forsterkninger. Den gamle Iolaos gjenvinner sin ungdom og styrke, og han tar Eurysthevs til fange. Herakles’ mor, Alkmene, argumenterer for at Eurysthevs blir drept umiddelbart, men det strider mot athensk lov å drepe fanger. Eurysthevs forteller da selv om en profeti som sier at hans sjel vil beskytte byen mot heraklidene dersom de dreper ham og begraver ham ved Athenes tempel. Alkmene gir ordre til at han skal drepes og kastes for hundene.

Tolkning

Skuespillet dateres til ca. 430 f.Kr., det vil si like etter utbruddet av den Arkhidamiske krig mellom Athen og peloponnesiske bystater med Sparta i spissen. For å forstå avslutningen av skuespillet – med Evrysthevs som Athens beskytter mot eventuelle angrep fra Herakles’ etterkommere må man huske at heraklidene regnes som forfedre til kongene av Sparta som nå i Euripides’ tid angriper Athen. I bakgrunnen henger også spørsmålet om krigsfangers rettslige status som var aktuelt i Athen på framføringstidspunktet.
Evripides går dessuten ganske langt i å rehabilitere Eurysthevs i forhold til den fordømmende omtalen han har fått i annen mytologisk litteratur. Han går sin død i møte som en mann og hans skyld modereres også av henvisningen til at gudinnen Hera har befalt ham å forfølge Herakles og hans etterkommere.
Heraklidene er med sine 1055 verselinjer det korteste av Evripides’ bevarte tragedier. Filologen Albin Lesky går langt i å antyde at den overleverte versjonen er en bearbeidet utgave fra det 4. århundre.
Catch Me If You Can

Handlingen

Frank W. Abagnale jr. (DiCaprio) er en svindler som før sin 21-årsdag rekker å jobbe som lege, advokat, co-pilot og professor. Han svindler til seg over 2,5 millioner USD med falske sjekker, mens han fortsatt går på high school. FBI-agenten Carl Hanratty (Hanks) tar opp jakten på ham for å stille svindleren for retten.

Priser

Filmen ble nominert til Oscar for Beste originalmusikk og Beste mannlige birolle.

Forholdet til boken

Uansett det uholdbare i å sammenligne en fortelling på 300 sider nedskrevet av Stan Redding, -basert på Abagnales hukommelse- med et filmmanus på 90 sider (hvorav halvparten er scenebeskrivelser),- bør det framholdes at et filmmanus må gjøre sammendrag og fokuseringer på enkeltheter.
Sammenlignet med de beskrevne hendelsene  i Agabnales bok, kan filmen beskrives som «løselig basert på virkelige hendelser».
En av hans utskeielser som blir vist i filmen, hvor han forfalsker sjekker i Frankrike, viser Abagnale som leverer inn sjekkene selv.
I virkeligheten fikk han faren til en av sine kjærester til å trykke sjekkene. Faren eide et trykkeri, men visste ikke at han trykket ulovlige dokumenter. Abagnale hadde gitt han en prøve på en ekte Pan Am-lønnssjekk og mannen trykket flere av de, med forskjellige numre. Ellers var de helt identiske med den originale lønnssjekken. Abagnale fortalte ham at Pan Am vurderte å bytte sjekkskrivere og ønsket noen prøver. «Prøvene» han utstyrte Abagnale med omfattet 10 000 sjekker. Siden han ikke hadde mulighet for å benytte så mange sjekker, behold Abagnale en liten del og kvittet seg med resten.
Filmen dramatiserer også arrestasjonen av Abagnale i Frankrike. Filmen viser denne hendelsen med mange politifolk og politibiler som kommer tilsynelatende uforvarende på Abagnale. De franske politiet blir fremstilt som veldig begeistret og klare for å skyte Abagnale hvis han skulle yte motstand, og FBI agenten er tilstede for å overtale han til å overgi seg. I virkeligheten ble Abagnale arrestert på en fransk flyplass av to politimenn. Selv om han prøvde å lure seg ut av det, ble han arrestert uten dramatikk.
I filmen blir Abagnale lei av sin 9-5-jobb etter han blir løslatt fra fengel, og drar ut på et nytt eventyr. Det finnes ikke noe bevis for dette iiboken (boken slutter når Abagnale blir tatt av FBI etter å ha blitt deportert fra Sverige tilbake til USA). Det skjedde antageligvis ikke i, men er en ny forandring gjort av filmskaperne.
Forholdet mellom Abagnale og FBI-agenten i filmen er ikke skrevet om i boken. Boken avslører ikke noen forbindelser til noen agent i det hele tatt.
Eutychian

Biografi

Noen få dager etter pave Felix Is død ble han etterfulgt av Eutychianus. Ingen detaljer om hans pontifikat er bevart. Riten å velsigne jordens grøde, med druer og bønner lagt på alteret, tilskrives ham av Liber Pontificalis, men det er klare belegg for at denne rite stammer fra en senere periode. Det hevdes i samme kilde at han promulgerte regler for begravelsen av martyrer og at han begravde flere av dem - 324 til tallet - med sine egne hender, men dette har bare fått en viss grad av aksept, ettersom kirken i en lang tid slapp unden forfølgelser etter keiser Aurelianus' død i 275.
Det yurde være usannsynlig om Eutychianus led martyrdøden. Den romerske kalender fra 300-tallet nevner ham den 8. desember i Depositio Episcoporum, men ikke i listen over martyrer.
Hans levninger ble lagt i det pavelige kapell i Calixtus' katakomber. Da denne krypten ble gjenoppdaget, fant man Eutychianus' epitaf, som består av hans navn, EUTYCHIANOS EPIS(KOPOS) (med greske bokstaver). 
Feiring av Eutychianus holdes 8. desember.
Banning

Banning eller bannskap er å uttrykke seg muntlig og skriftlig med ord eller metaforer som henspiller på sosiale tabuer, brukt til å uttrykke følelser eller for å fornærme andre. Banneord kan også være ord som blir sett på som stygge eller frekke, og de blir derfor brukt for å provosere eller å «fargelegge» en dialog. Ord kan ofte ha en uskyldig eller tilnærmet betydning når det brukes alene, men i kombinasjoner med andre ord kan det fremkomme som et grovt provoserende uttrykk.
Banning har forekommet til alle tider og i alle sammenhenger, men hvor mye som bannes, er svært avhengig av kultur. Noen anser banning som stygt, og et tegn på manglende folkeskikk. I mange miljøer, spesielt religiøse, er banning ikke akseptert. I andre miljøer igjen blir bannskap sett på som en naturlig og variert del av den hverdagslige språkkulturen. I Nord-Norge har blant andre Arthur Arntzen talt varmt om bannskapens kulturelle verdi.
Banneord oppfattes som upassende å bruke i det offentlige, selv om variasjoner finnes. Ofte tøyes grenser for bruken av slike i underholdningsbransjen der banning kan brukes for å karakterisere mennesketyper eller skape en dramatisk eller humoristik effekt.

Norsk banning

Typiske norske banneord er knyttet til både religion, kjønn og avføring: Faen. Helvete. Din drittsekk. Dra til helvete. Fy faen. For satan. Pokker. Dra faenivold. Jøssenam. Skitt. Jævlig. Jævla. Føkka. Føkkings. Forbanna. Sinnsykt. Morrapuler. Morraknuller.
I Nord-Norge er terskelen høyere for å oppfatte banning som krenkende. En nordlending ble frikjent for å ha kalt en arrestforvarer for hæstkuk, da retten fant at «det foreligger tvil om hvorvidt tiltalte – bedømt som edru – handlet forsettlig. «Det kan ikke ses bort fra at tiltalte reagerte spontant på at arrestforvareren også er nordfra». På Helgeland i 1997 ble en mann frikjent for å ha kalt en UP-betjent for hæstkuk, men en annen mann ble idømt bot for å ha kalt en politimann på Karmøy for tullkuk.
Det finnes også «dannede» banneord, som søren og pokker (en forvanskning av «(måtte du få) kopper»), med variasjoner som fy søren og søren klype. Også ordet fader vil av mange oppleves som mildere enn betydningsvarianten herregud og helgoland vil oppfattes som en mildere variant av helvete.

Banning i Sverige og Danmark

Også i Sverige og Danmark er religion, kjønn og avføring grunnlaget for banning, i tillegg til påstander om mottagerens intelligens. 
I Sverige: Fasen också. Jävlar. Jävvlar. Herre jävlar eller Harre jävvlar. Skit. Skit också. Satan. Fan. Fan också. Jävla skit. Helvete. Helvete också. Helvetes jävlar. Förbannat. Förbannade skit. Din jävla idiotjävel.
I Danmark: For helvede. For satan. Satans også. Sgu. Kraftedeme. Edderperkeme. Eddermame. Skide. Fuck. Shit. Fucking. Fandeme. For satan i hede hule helvede. Edderrødme. For fanden. Pisse. Pik. For pokker. Kraftstejleme.

Forbud mot banning

I mange religiøse miljøer er banning ikke akseptert. For eksempel vil mange kristne med henvisning til det fjerde budet definere bannskap som synd.
I mange land blir banning sensurert i massemedier, deriblant i USA og Russland
Geit

Beskrivelse

Tamgeit har en mankehøyde  på omtrent 75 cm, og veier omkring 45-80 kg. Bukkene har størst horn, men også geita kan ha horn. Geitene er ekstremt flinke til å klatre i fjell, og føler seg derfor hjemme i berglendte områder. Fargen på dyret kan variere fra grå, hvit og svart, eller en blanding av disse fargene.

Utbredelse

Tamgeit deles inn i raser og varianter og har tilnærmet kosmopolitisk utbredelse, med unntak av i Antarktis. Den er særlig knyttet til karrige strøk, spesielt bratte fjellstrøk.

Geit i Norge

I Norge er den først og fremst et gårdsdyr. I dag finnes det om lag 60 000 geiter i landet. Geiteholdet har alltid hatt godt fotfeste i områder der storfeholdet var vanskelig, og i dag er fremdeles Troms det største geitefylket, med Sogn og Fjordane og Møre og Romsdal på de neste plassene. Den norske geitavlen administreres av NSG, interesseorganisasjonen for småfeholdere og gjeterhundeiere.
Geita var et av de første dyrene som mennesket lærte å utnytte økonomisk i landbruket. I gamle dager var geita derfor viktig for fattige bønder; den var billig å kjøpe og var lite kresen i matfatet. Den kunne bevege seg lett i ulendt terreng, det var derfor mulig å ha geitedrift på steder hvor det ikke var mulig å drive med kyr. Geita ga både melk og kjøtt, og ved ysting og kondensering av geitemelka fikk man geitost. En kunne også få ragg til spinning av garn egnet for raggsokker, og av geiteskinn kan det fremstilles et særlig mykt lær.
I vår tid har geita også fått en rolle som kjæledyr. Geiter kan også trenes til å trekke vogner, geitekjøring er en egen sport i USA. De fleste geiter kan læres til å trekke vogn, men ikke dverggeiter, de er ikke sterke nok. Geitene er lettlærte og kan lære seg å gå med både kløv og trekke vogner.

Sykdommer

Geiter i Norge er utsatt for å få paratuberkulose.
De fleste tamkatter som er frittgående er infisert med den encellede parasitten Toxoplasma gondii, som forårsaker toksoplasmose hos mennesker og dyr. Katt er hovedvert for parasitten og derfor den som sprer eggene, men katten selv blir ikke syk. Det er på grunn av denne parasitten sterkt frarådet å la katt slippe inn i fjøs og grisehus, en svært vanlig årsak til kasting (abort) hos sau. Først og fremst blir foster og fosterhinne angrepet.
Rundt 40 % av sauene i Norge er smittet med toksoplasmose.

Geiter i mytologien

I norrøn mytologi kjører guden Tor i en vogn som trekkes av to geitebukker, Tanngrisner og Tanngnjost.
Grímnismál forteller at på taket av Valhall vokser treet Lærad, som geiten Heidrun og hjorten Eiktyrne spiser av. Til gjengjeld flyter store mengder mjød fra Heidruns jur ned i Valhall, til daglig glede for einherjene.
Cock Lane

Cock Lane er en liten gate i Smithfield i City of London som går fra Giltspur Street i øst til Snow Hill i vest.
I middelalderperioden var det kjent som Cokkes Lane og det var et sted for lovlige bordeller. Cock Lane nr 25 er kjent som det huset hvor det antatte Cock Lane-spøkelset manifesterte seg i 1762 og som det stedet hvor forfatteren John Bunyans, som skrev Englands første bestselger, døde av feber i 1688.
Krysset av Giltspur Street og Cock Lane, kjent som Pye Corner, var som stedet hvor den store brannen i London ble stoppet. Dette er markert med Golden Boy of Pye Corner-statuen. Minnesmerket stod opprinnelig foran en pub kalt The Fortune of War, som stod på plassen men ble revet i 1910.
Jack Belden

Liv og virke

Belden tok eksamen ved Colgate University og tok arbeid som sjømann. I 1933 gikk han i land i Shanghai.  Han lærte seg kinesisk og ble rettskorrespondent for lokale engelskspråklige aviser. Etter at Japan invaderte Kina i 1937 ble Belden ansatt av United Press.  Life magazine sikret ham seg kort etter, og han tilbragte det meste av andre verdenskrig som korrespondent for Time og Life i Kina, Nord-Afrika og Europa.
Belden kom med sine kinakunnskaper tettere inn på begivenhetene. I 1942 var han den eneste journalist som forble sammen Stilwell i Burma da amerikaneren og hans stab ble avskåret av japanerne. Beldens bok Retreat With Stilwell (1943) skildret den ferd som gruppen gjennomførte, for det meste til fots, til India.
Belden kom så til Nord-Afrika og Europa. Han holdt seg så nær kampene som han kunne, og var med troppene under landgangen på Sicilia og etterpå ved Salerno. Ved Salerno ble hans ene fot knust av maskingeværild. Etter pleie i USA kom han seg tilbake til Europa tidsnok til D-dagen og krigens avslutning.

China Shakes The World

Beldens mest kjente bok var hans siste, og kan regnes sammen med Edgar Snows Red Star Over China, Graham Pecks Two Kinds of Time, og Theodore Whites og Annalee Jacobys Thunder Out of China som klassikere som har formet Vestens bilde av den kinesiske revolusjon.
Belden dro snart tilbake til Kina for å skrive om borgerkrigen mellom Kuomintang og det kinesiske kommunistparti.
Han publiserte China Shakes the World i 1949, da det amerikanske publikum var begynt å miste interessen for nyheter fra Kina. Men boken fikk et gjennombrudd i 1960-årene, da den ble gjenopptrykket med en introduksjon ved Owen Lattimore.
Busso

Demografisk utvikling

Tall fra ISTAT
Expedition Robinson

Expedition Robinson er et svensk reality-tv-program som har gått på svensk TV siden 1997. Programmet ble skapt av Charlie Parsons og regnes som det første innen reality-sjangeren. Konseptet har blitt solgt til en rekke andre land. Den norske versjonen er kjent som Robinsonekspedisjonen og den amerikanske som Survivor.
Serien gikk på SVT i starten, men ble etterhvert overtatt av TV3. I tillegg sendt TV4 noen sesonger.
Geodatastyrelsen

Navneendring

Geodatastyrelsen het Kort- & Matrikelstyrelsen inntil 31. desember 2012. Det er kun tale om en navneendring og en intern omorganisering. Det er ikke endret på styrelsens oppgaver og ansvarsområder.

Frie data

Data fra Geodatastyrelsen er en del av de frie grunndata. En meget stor del av Geodatastyrelsens geodata vil som geografiske grunndata kunne anvendes av alle til både kommersielle og ikke-kommersielle formål uten betaling. Det gjelder landkartdata, Matrikelkort og Danmarks Højdemodel. Forutsetningen for at Geodatastyrelsen kan stille data fri, var den endring av lovgrunnlaget – Lov om Geodatastyrelsen – som ble vedtatt mot slutten av 2012. Geodatastyrelsen driver internettportalen Kortforsyningen Download hvor registrerte brukere kan laste ned de frie data under en Creative Commons-lignende lisens. Både offentlige myndigheter, private firmaer, organisasjoner og private borgere kan bli registrerte.
Jessnes

Jessnes i Ringsaker kommune er et område med jernbanestasjon ved Furnes mellom Hamar og Brumunddal. Jessnes ligger i skrånende terreng ned mot Furnesfjorden, som er en arm av Mjøsa. Området er preget av gårdsdrift i bakkene og en blanding av fritidsbebyggelse og boliger i ei stripe langs stranda. Dovrebanen går parallelt med Jessnesstranda og det er krysningsspor ved Jessnes stasjon.
Fiskerhytta med sommerkafé og Galleri Vikerødegården tar imot gjester og publikum på Jessnes og er turmål for mange på sykkel- eller fottur.
Furuberget danner et markant skille mellom Jessnes og Hamar tettsted. Kun jernbanen og en sti passerer rundt berget som stuper i Mjøsa. 
Stien som følger stranda fra Hamar til Jessnes er del av nasjonal sykkelrute 7, Eurovelo 3 og Mjøstråkk, som går rundt hele hele Mjøsa. Etter Jessnes stasjon stiger den opp bakkene og følger Kongsvegen mot Brumunddal.
Kalkverket i Furuberget er siste industribedriften på Jessnes, men i området rundt stasjonen ligger rester av både mølle og potetmelfabrikk.
Trudvang

Trudvang (Þrúðvangar) er i den norrøne mytologien Tors rike i Åsgard.
Her ligger Bilskirne (Bílskírnir), som er Tor og Siv sin bolig. Denne boligen er den største som finnes, og har 540 rom.
Trudvang betyr «Styrkens bolig».
Afon Tjyts grottejernbane

Afon Tjyts grottejernbane er en underjordisk elektrisk jernbane som befinner seg i Afon Tjyts-grotten i byen Afon Tjyts i Abkhasia, Georgia. Den smalsporede jernbanen har sporvidden 900 mm og åpnet for trafikk i 1975. Den er totalt 1300 meter lang og trafikkerer 3 stasjoner. Toget "Turist" ble bygge ved RVRs vognbyggingsfabrikk i Riga og har seks vogner som kan ta ca 90 passasjerer. Det finnes to tog, men til daglig er bare "Turist" som er i bruk. Det ble renovert i 2005 i Moskva.
Arthur Werner

Biografi

Etter å ha tatt abitur innledet Werner juridiske studier ved Humboldt-Universität zu Berlin, men gikk senere over til å studere ved den tekniske høyskole i Charlottenburg (senere Technische Universität Berlin). I 1907 ble han Diplom-Ingenieur og han startet en privat teknikerskole. I 1912 ble han promovert til doktor-ingeniør ved den tekniske høyskolen i Danzig. 
Etter militærtjeneste i første verdenskrig, da han ble alvorlig såret i 1916, fortsatte han å drive sin skole. Fra januar 1932 til november 1932, altså i noen få måneder og før den nazistiske maktovertakelse i 1933, hadde han vært medlem av  Nationalsozialistische Deutsche Arbeiterpartei (NSDAP).
I 1942 ble han tvunget til å avslutte sin lærergjerning, ettersom han ved sin skole også hadde utdannet jødiske teknikere.
Under det meste av andre verdenskrig hadde NSDAP-politikeren Ludwig Steeg vært borgermestre i Berlin, men han fikk ikke fortsette etter at sovjetrusserne var rykket inn i byen. De tok ham til fange. Den 17. mai 1945 ble den partiløse Arthur Werner utpekt til overborgermester for Berlin av den sovjetiske kommandanten Nikolai Berzarin, en beslutning som senere ble bekreftet av det allierte kommandanturet da dette var kommet på plass. Etter de første frie valgene i Berlin den 20. oktober 1946 fratrådte Werner og overlot vervet til SPD-politikeren Otto Ostrowski.
Herculaisia satanas

Utseende

En nokså stor (ca. 30-35 millimeter), svart gullbasse. Pronotum har en bred stripe av lys (grågul) bestøvning på hver side, dekkvingene har et stort, grågult bestøvet felt i midten som ofte dekker mesteparten av vingeflaten. Hannen har et langt, båndformet, oppoverbøyd horn på snuten, dette er kløvet i spissen, forbeina er noe forlengede. Arten skiller seg fra Herculaisia melaleuca på at den lyse bestøvningen er mørkere og mer gulaktig, og på at hornet i pannen er noe kortere, bredere og mindre kløvet i spissen, dessuten på at hannen i pannen har to skarpe, utoverrettede pigger.

Utbredelse

Arten lever i Vietnam.
Royal Small Arms Factory

Royal Small Arms Factory (RSAF) var en statlig eid britisk fabrikk for produksjon av våpen.

Historie

Fabrikken ble bygget i Enfield nær slutten av Napoleonskrigen. Tomten ble anskaffet i 1812 og fabrikken var ferdigstilt i 1816. Plassen hadde fordel med både vannkraft for elektrisitet og transport av råmaterialer via elven Lee. Fabrikken ble privatisert i 1984 sammen med flere statlige fabrikker for å bli en del av «Royal Ordnance Plc», som senere ble kjøpt opp av «British Aerospace» (BAe). Fabrikken ble nedlagt i 1988, men noe av arbeidet ble flyttet til andre steder.
Autograf

Autograf (fra gresk autos, «selv» og grafein, «å skrive») er en egenhendig nedskrevet tekst. Begrepet brukes i dagligtale mest om signaturer, navnetrekk med eller uten en hilsen, fra kjente personer. Det kan da også brukes om maskinproduserte signaturer, selv om disse strengt tatt ikke er egenhendig nedskrevet.
Begrepet overlapper med holograf, som er et dokument der all tekst er skrevet med opphavspersonens hånd. En holograf er således alltid en autograf. Det finnes autografer som også inneholder maskinskrift eller en annen persons hånd, for eksempel der en person kun har signert dokumentet, eller der personen har tilføyd tekst for hånd til et dokument. Hele dokumentet er da ikke en autograf, kun det gjeldende avsnittet eller signaturen.
Innen arkivering, forskning og omsetning knyttet til manuskripter skiller man mellom autografer, kopier og diktater. Autografer regnes som spesielt viktige, ettersom de ligger nærmest originalkilden, det vil si forfatteren. De har også gjerne en høyere salgsverdi enn kopier og diktater ettersom selve håndskriften har en verdi i seg selv som et klenodium; jo mer kjent forfatteren er, jo mer vil dette påvirke prisen.
Den hyppigst forekommende typen autografer, utenom rene signaturer, er brev. Personlige brev er tradisjonelt skrevet for hånd, og er derfor også holografer.
Curt Olsberg

Karriere

Olsberg, som startet karrieren i Hovmantorps GoIF, ble oppdaget i løpet av sin andre sesong for Växjö BK. Klubben hadde rykket opp fra 4. divisjon, og var nære på å ta sitt andre opprykk på rad. Olsberg var toppscorer i sin divisjon begge sesongene. At Olsberg valgte Malmö FF framfor den lokale klubben Östers IF, skyldtes til dels praktiske forhold, da Olsberg ønsket å studere til siviløkonom, et studium som ikke var tilgjengelig i Växjö.
Olsberg gikk til Djurgården i 1974, og spilte der fram til 1979. Han avsluttet karrieren i Helenholms GoIF, hvor han spilte i fire sesonger.

Landslagsspill

Olsberg spilte tre landskamper for Sverige, samt en U-landskamp.
Wanquan

Wanquan (kinesisk: 万全县; pinyin: Wànquán Xiàn) er et fylke i provinsen Hebei i Folkerepublikken Kina. Det ligger under byprefekturet Zhangjiakou.
Fylket hadde 214 757 innbyggere i 1999.

Kulturminner

Wanquan Youweicheng (Wanquan Youweicheng, 万全右卫城) og Jadekaiser-paviljongen i Ximalin (Ximalin Yuhuang ge, 洗马林玉皇阁) ble i 2006 oppført på Folkerepublikken Kinas liste over kulturminner.

Samferdsel

Kinas riksvei 110 løper gjennom området. Den begynner i Beijing og passerer gjennom Zhangjiakou, Jining, Hohhot og Baotou til den ender i Yinchuan i den autonome region Ningxia Hui.
Stronghold

Stronghold er et sanntidsstrategispill fra 2001. Spillet er produsert av Firefly Studios. Utvidelsen Stronghold Crusader kom i 2002. I 2005 kom oppfølgeren Stronghold 2, deretter Stronghold Legends og Stronghold Crusader Extreme.
En tredje installasjon i serien, Stronghold 3, kom ut i 2011. Også dette var utviklet av Firefly Studios.
Konseptet i spillet er at man skal bygge og forsvare en middelalderborg og angripe andre sin. Spillet fokuserer både på økonomi og krigføring og har flere likhetstrekk med The Settlers-serien fra Blue Byte.
Svingning

Svingninger (også oscillasjoner eller vibrasjoner) er periodiske forandringer i en tilstand.
Svingninger er fenomener som gjentar seg selv etter en viss tid.
En svingning er en gjentatt frem- og tilbakebevegelse omkring et likevektspunkt eller en middelverdi og kan være mer eller mindre regelmessig.
Slike rytmiske bevegelser er karakterisert ved den tiden, perioden, som går med til svingefenomenet gjentar seg selv.
Planetenes bevegelser, hjul som roterer, stempelbevegelsene i en motor og hjerteslag er eksempler på svingninger.
Svingninger kan være harmoniske eller anharmoniske.
De enkleste periodiske bevegelsene kan beskrives ved hjelp av sinus- og cosinusfunksjoner og kalles en enkel harmonisk bevegelse og det svingende system kan da kalles en harmonisk oscillator.